De nordjyske internater oplever i øjeblikket et kæmpe boom i antallet af indleverede katte. Kattene bliver ofte fundet efterladt i papkasser, og på internaterne er de rystede over, hvor uansvarlige nogle kæledyrsejere er. - Vi har haft en del i år. Vi ligger lidt afsides herude, så folk kommer og smider dem af, siger René Skall, der er internatleder hos Kattens Værn i Aalborg. Også på Nordjyllands Internat ved Hjallerup er katteburene fyldt op. - Der er nogle folk, der ser en kasse med tre katte komme og siger "nej, får I tre på én gang", og så siger jeg "ja, sommetider får vi ti på én gang," siger Lotte Brink, der er internatleder på Nordjyllands Internat. På landsplan har Dyrenes Beskyttelse, som driver internatet i Hjallerup, i år oplevet en stigning på 48 procent i antallet af familiedyr, der dumpes. I de seneste fire måneder har Nordjyllands Internat fået indleveret hele 390 katte. - Folk har ikke fået neutraliseret deres kat, der kommer killinger og de er til besvær. Og så synes man, at man løser det på den måde, siger Lotte Brink. Kattens Værn i Aalborg fortæller, at de modtager op til 15 procent flere katte i år, end de gjorde sidste år. René Skall mener, at der er opstået en 'køb og smid væk'-kultur i forhold til kæledyr. - Det skyldes jo hovedsagelig, at folk ikke får taget det ansvar, de skal for de katte, de har anskaffet sig. Jeg synes, der er sket et skift i, at vi får rigtig mange ind, der har anskaffet sig en kat, og så meget kort tid efter beslutter sig for at skulle af med den, siger han. Andre katteinternater i Nordjylland fortæller, at de også har fået endnu flere katte ind i de seneste måneder end normalt. Internaterne forsøger at få kattene ud i familier, og det lykkes forholdsvis ofte. Udlusningen af kæledyrene følger bare ikke det tempo, der er på indleveringerne. - Sidste år var vi henne i december-januar, før det begyndte at stilne af, og jeg frygter lidt, at det kommer til at vare længere i år. Vi har rigtig mange katte, siger Lotte Brink.

Referat:
I de seneste måneder er et hav af efterladte katte strømmet ind på de nordjyske internater. Internatleder mener, at folk har en 'køb og smid væk'-holdning til kæledyr.